Omnibus presentes litteras inspecturis, Leodegarius, decanus Curtiniaci, in Domino salutem. Noverunt universi quod Guido, dictus sine pietate, de Villafranca et Aramburgis, uxor ejus, in nostra presencia constituti, recognoverunt se concessisse et donasse se et omnia bona sua, mobilia et immobilia, ecclesie Beate-Marie de Escharleiis et fratribus ejusdem ecclesie, ab ipsis in perpetuum pacifice possidenda. De quibus bonis predicti G. et A. in presenti coram nobis se devestierunt, et fratrem Petrum de Ansa dicte ecclesie cellerarium coram nobis investierunt, promittentes, per fidem suam in manu nostra prestitam, se nunquam venturos contra predictam concessionem et donationem, et quod in predictis bonis per se vel per alium nunquam aliquid reclamabunt. Quod autem recognitum est coram nobis, ad petitionem partium fecimus scribi et nostro sigillo sigillari, in rei supradicte memoriam et firmitatem. Actum, in Purificatione Beate-Marie-Virginis, anno Domini millesimo ducentesimo tricesimo-sexto.